BRATISLAVA, PETRŽALKA. Obyvatelia bratislavskej mestskej časti Petržalka, ktorí sa chcú zbaviť pokazených či nepotrebných spotrebičov, sa môžu prihlásiť na miestny úrad do stredy 19. októbra. Ako ďalej informuje samospráva na oficiálnej webovej stránke, nahlásiť treba druh a počet spotrebičov, ktoré potrebujú obyvatelia odviezť, pripojiť musia meno, priezvisko, telefonický kontakt a presnú adresu.
Po spotrebiče si v sobotu 22. októbra prídu pracovníci spoločnosti, ktorá odvoz zabezpečuje. Odpad spred domov nielen odvezú, ale ho aj odborne rozoberú a ekologicky zlikvidujú. "Veľká časť starých, nepotrebných či pokazených elektrospotrebičov tak neskončí v komunálnom odpade alebo na dne Draždiaka či Chorvátskeho ramena," pripomína samospráva.
Bratislavský mestský podnik Odvoz a likvidácia odpadu bude v sobotu 15. októbra v čase od 10:30 do 12:30 na Ovsištskom námestí 1 v Petržalke preberať od obyvateľov, nepodnikateľov, aj komunálny odpad. Ľudia môžu odovzdať staré náterové hmoty, odpadové rozpúšťadlá, pesticídy i oleje.
Zbierať tiež budú batérie a akumulátory, žiarivky, iný odpad obsahujúci ortuť i vyradené chladničky a mrazničky. Petržalčania tiež môžu priniesť vyradené elektrické a elektronické zariadenia ako počítače, televízory, monitory, žehličky, práčky i mixéry.